# Casa-fàbrica Solà-Viñas

La casa-fàbrica Solà-Viñas és una finca situada als carrers del Rec Comtal, 12 i d'en Cortines, 19 de Barcelona. Com que no està catalogada, li correspon la categoria D (bé d'interès documental), atorgada per defecte a tots els edificis del districte de Ciutat Vella.

## Història i descripció

El 1681, el paraire d'Alella Francesc Lleonart, establert a la ciutat durant la segona meitat de segle, va adquirir en emfiteusi al doctor en medicina Josep Dulach i Jaumar la casa i tint que havia estat dels germans Pere Joan i Antoni Dulach, i tot seguit, va demanar permís per a fer-hi obres. La propietat va ser malmesa durant el setge de 1697, ja que quedà fora de la segona línia de defensa de la ciutat, establerta mitjançant una cortadura o enderrocament de cases.
El 1716, el seu fill Francesc Lleonart i Ferrer, corredor d'orella, va establir en emfiteusi la part que donava al carrer d'en Cortines (antigament de la Tria Juïga) a l'hortolà del Portal Nou Pere Peris, i el 1758, el fill d'aquest del mateix nom va establir una part del pati que quedava sense edificar (actual núm. 21) al carreter de mar Miquel Calvet. El 1735, Francesc Lleonart fill establí la resta de la propietat al tintorer de draps Lluís Cantarell. El 1745, ell i el seu fill Jacint la vengueren a l'apotecari Carles Senant per 650 lliures, que l'any següent la revengué pel mateix preu al comerciant Bernat Glòria. Tot seguit, aquest en va fer agnició de bona fe al tintorer Josep Solà i Girbau, que hi encarregaria diverses obres al mestre de cases Francesc Pardines i al fuster Josep Bonet.
La finca fou heretada successivament pel seu fill Maurici Solà i Ribas i el seu net Felip Solà i Busquets, que el 1820 va permutar als mitgers Joan Font i Cabrera i Francesc Font i Sitjà, pare i fill, l'actual núm. 19 del carrer d'en Cortines, on hi havia una «quadra» de telers, per una casa a la plaça de Sant Pere i 1.500 lliures de plusvàlua, i el 1829, va demanar permís per a reconstruir-la amb planta baixa i quatre pisos, segons el projecte del mestre de cases Joan Valls i Balansó. A la seva mort el 1851, la propietat passà al seu fill Josep de Solà i Guardans, que morí el 1857 i fou succeït pel seu fill Felip de Solà i Hugas. El 1883 va fer l'inventari de l'herència del seu pare, a partir del qual les finques foren inscrites al Registre de la Propietat. En aquesta època, la segona meitat del segle xix, hi havia la tintoreria d'Agustí Viñas.
La finca va ser rehabilitada entre 2015 i 2016 per l'arquitecte Juli Pérez-Català, i durant les obres s'hi va efectuar una intervenció arqueològica, que hi va trobar un dipòsit quadrangular de 3,30 m de llarg per 1,77 m d'ample, fet a base de maons plans disposats a trencajunt i cobert amb volta de maons a plec de llibre. També hi havia diversos espais destinats com a carboneres i fumerals, així com canalitzacions per abastir el tint, i un dipòsit quadrangular més petit situat a uns quants metres.

## Referències

* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ Badosa Coll, 2005, p. 78.
* ↑ AHPB, notaris Rafael Albià i Marià Rufasta, 10-07-1681.
* 1 2 3 AHPB, notari Lluís Gonzaga Soler i Pla, manual 1.383/63, f. 589-610v, 08-02-1883.
* 1 2 Oliva i Ricós, 2013, p. 6.
* ↑ «Carrer que va de la plaça de Sant Pere al portal Nou, a Francesc Lleonart, paraire». Cúria del Veguer XXXIV-6. AHCB, 1681.
* ↑ Perelló Ferrer, Antònia Maria. L'arquitectura civil del segle XVII a Barcelona. Publicacions de l'Abadia de Montserrat, 1996, p. 403. ISBN 84-7826-764-6.
* 1 2 3 4 Gea Bullich, 2014.
* ↑ Oliva i Ricós, 2013, p. 14.
* ↑ AHPB, notari Jeroni Brotons, 21-04-1716.
* ↑ AHCB, Cadastre I-56
* ↑ AHPB, notari Antoni Grases, manual 1.041/8, f. 129v-132v, 15-05-1758.
* ↑ AHPB, notari Bartomeu Cervelló, 24-11-1735.
* ↑ AHPB, notari Fèlix Campllonch, manual 1.020/4, f. 97-100v, 06-05-1745.
* ↑ AHPB, notari Francesc Gualsa i Aparici, manual 1.002/8 (1a part), f. 223-224, 17-10-1746.
* ↑ «agnició de bona fe». Gran Enciclopèdia Catalana. Barcelona: Grup Enciclopèdia Catalana.
* ↑ AHPB, notari Francesc Gualsa i Aparici, manual 1.002/8 (1a part), f. 91v-95v, 29-04-1746.
* ↑ AHPB, notari Francesc Gualsa i Aparici, manual 1.002/11, f. 23-24, 31-01-1751.
* ↑ AHPB, notari Francesc Gualsa i Aparici, manual 1.002/11, f. 24-25, 31-01-1751.
* ↑ AHPB, notari Tomàs Moragas i Poch, manual 1.202/6, f. 92-96, 17-09-1820.
* ↑ «Felip Solà. Fabricant de draps. Cortines, d'en, 11. Enderrocar i reedificar de 4 pisos amb balcons». C.XIV Obreria C-102. AHCB, 25-02-1829.
* ↑ Artigues i Vidal i Mas i Palahí, 2019.
* ↑ Diario de Barcelona, 02-04-1851, p. 1967.
* ↑ «José de Solá Guardans». geneanet. María del Pilar de Olivar i Vivó.
* ↑ AHPB, notari Magí Soler i Gelada, 03-03-1857. Obertura del testament de Josep de Solà i Guardans.
* ↑ Anuario-Riera, 1896, p. 375, 416.
* ↑ El Consultor. Nueva guía de Barcelona, 1857, p. 243, 321.
* ↑ El Consultor. Nueva guía de Barcelona, 1863, p. 143, 292.
* ↑ Anuario-Riera, 1896, p. 196, 336.
* ↑ AMDCV, expedient 01-2014LL16599.
* ↑ «Carrer Rec Comtal 12». Carta Arqueològica de Barcelona. Servei d'Arqueologia de Barcelona (CC-BY-SA via OTRS).

## Vegeu també

* Casa-fàbrica Cantarell
* Casa-fàbrica Solà-Grau

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019, p. 569-570. ISBN 978-84-9156-216-0.
* Badosa Coll, Elisa «L’exportació de draps a Sicilia segons la comptabilitat de la familia Amat (1638-1644)». Recerques: història, economia, cultura, núm. 51, 2005, pàg. 67-92.
* Gea Bullich, Miquel. Estudi històric-arquitectònic de les finques del carrer Comtal, 12 i carrer d'en Cortines, 19. Alella: Actium, abril 2014 (inèdit).
* Oliva i Ricós, Benet «Els Antich i els Lleonart d’Alella i els Lapeira de Mataró a la Guerra de Successió: un grup de negocis proborbònic?». Sessió d’Estudis Mataronins, 29, 2013, pàg. 39.